F. Mikloško, poslanec: (2002-02-06):
J. Migaš, predseda NR SR: Pán poslanec Hofbauer, nech sa páči. R. Hofbauer, poslanec: Rád by som pripomenul k vystúpeniu pána Bindera, že v Maďarskej republike v súčasnosti sa nenachádza ani jediná, a to akákoľvek škola s vyučovacím jazykom slovenským. Opakujem, ani jediná s vyučovacím jazykom slovenským! Hovorím to úplne jasne a zrozumiteľne. V Maďarskej republike už tretie parlamentné funkčné obdobie sa neuplatňuje zákonné zastúpenie národnostných menšín v maďarskom parlamente, a to na základe zákona, ktorý prijal maďarský parlament. Tak o čom sa tu bavíme? O ochrane, o zvyšovaní ochrany maďarskej menšiny na území Slovenskej republiky, keď Maďarsko si neplní svoje legitímne a záväzné zákonné normy, ktoré si samo prijalo na svojom území? A k vystúpeniu pána Mikloška: Bolo by dojímavé, keby to nepovedal nositeľ ceny Jánosa Esterházyho. J. Migaš, predseda NR SR: Pán poslanec Finďo, nech sa páči. Pán poslanec Finďo. P. Finďo, poslanec: Ďakujem za slovo, pán predseda. Tiež ďakujem pánovi poslancovi Binderovi, že takým kultivovaným, aj keď azda trochu pesimistickým tónom predniesol svoju prezentáciu a svoj príspevok do tejto veľmi závažnej a potrebnej diskusie. Potvrdzujem tú jeho skúsenosť, ktorú hovoril, že ju mám ako vlastnú zo života svojich oboch rodičov, ktorí žili, jeden v Rimavskej Sobote, druhý v Lučenci, v rokoch 1938 až 1939 a zažili na vlastnej koži to, o čom sa tak často mlčí a čo je naozaj veľmi dôležité v histórii slovenského národa a prečo slovenský národ nevie zabudnúť na určité etapy svojej histórie. A ak by zabudol, tak robí hrubú chybu a vystavuje sa riziku, že jeho zvrchovanosť bude veľmi dočasná a veľmi krátka a veľmi nezvrchovaná. Na druhej strane musím povedať, že mám veľmi dobrý vzťah s mnohými maďarskými spoluobčanmi vrátane tunajších členov parlamentu a nemám pocit, že by bolo potrebné vrážať takéto kliny medzi občanov maďarskej národnosti žijúcich v Slovenskej republike a občanov slovenskej národnosti, aký vrazila maďarská vláda prijatím zákona o krajanoch. Ja si myslím, že bolo by skutočne múdre, aj keď v predvolebnom období v Maďarsku nepredpokladám, že sa niečo také stane, keby maďarská vláda napravila svoju chybu. Slovenská strana by mala veľmi intenzívne a ostentatívne apelovať na to, že akékoľvek rozhodnutia maďarskej vlády, akékoľvek zákony maďarskej vlády sú na Slovensku od samého počiatku neplatné. J. Migaš, predseda NR SR: Pán poslanec Cuper. J. Cuper, poslanec: Chcem reagovať na vystúpenie pána Bindera, kde hovorí o asimilačnej politike maďarskej vlády aj v súvislosti s týmto zákonom. Budem citovať profesora z Nancy Piera Carpsa, pretože sa mi asi neujde už čas a pokladám to za potrebné. On hovorí o tom, že „tento zákon je majstrovským dielom právnickej predstavivosti, ale jeho dešifrovanie vedie k tomu,“ a to pán profesor neváha použiť termín, „k etnickej čistke asimilačnou vnútornou politikou maďarskej vlády a pokusom o jej internacionalizáciu smerom navonok,“ teda k susedným krajinám Maďarska, „lebo v oboch prípadoch by ono právo na dohľad na susedné národy a maďarské menšiny viedlo výlučne k vylúčeniu toho druhého“. To znamená, že tento zákon má vylúčiť aj na Slovensku slovenský národ ako štátotvorný, má sa postupne asimilovať a včleniť znova do veľkého Uhorska. Ak to vidí pán profesor z Francúzska, ja sa divím niektorým politikom v tomto parlamente a na Slovensku vrátane pána ministerského predsedu, že to nevidí on. Ďakujem. J. Migaš, predseda NR SR: Reakcia na faktické poznámky – pán poslanec Binder, nech sa páči.